命書
作者：陳造
朝代：宋

paragraphs: 命書唐濫觴，委源傳呂後。
有倡莫爲遏，波蕩今不救。
字育叵數計，八字詎所囿。
甲子動垓億，舉一百萬漏。
荒唐無稽據，誦言指休咎。
柰何聰達人，頗復安此謬。
懷刺曳長裾，偃蹇文士右。
夸詡走干謁，薦墨不待叩。
士有待濡沬，百請不一售。
我昔遊江淮，知識間新舊。
文士不到眼，此輩日交簉。
辭章輕盃水，羨彼行橐富。
鰓鰓問利祿，吾儒所深陋。
自笑與世違，迂論取排詬。